Voormalige pous Benedictus XVI oorledePous Benedictus XVI (April 2009) (Foto: Alberto Pizzoli/AFP) Pous Benedictus XVI, die 265ste pous van die Rooms-Katolieke Kerk tussen 2005 en 2013, is in die ouderdom van 95 oorlede, het die Vatikaan Saterdag bevestig. Sy afsterwe bring ŉ einde aan ŉ ongekende situasie waar twee “mans in wit” – Benedictus en sy opvolger pous Franciskus, albei saam in die klein staat gewoon het. “Dit is met groot hartseer dat ek julle in kennis stel dat emeritus pous Benedictus XVI vandag om 09:34 in die Mater Ecclesiae-klooster in die Vatikaan oorlede is,” het Matteo Bruni, woordvoerder vir die Vatikaan, in ŉ verklaring gesê. Hy sal van Maandagoggend in staatsie lê in die Sint Pieterskerk. Pous Benedictus, gebore as Joseph Alois Ratzinger in Marktl, Duitsland op 16 April 1927, het ŉ rustige lewe gelei in die Vatikaan sedert hy in Februarie 2013 uit sy amp getree het. Sy gesondheid het al ŉ geruime tyd agteruit gegaan, maar die Vatikaan het Woensdag onthul dat sy toestand verswak het. Pous Franciskus het Katolieke wêreldwyd versoek om vir hom te bid. Sy begrafnis sal na verwagting in die Vatikaan gehou word. Die liggaam van pous Johannes Paulus II, wat in 2005 oorlede is, het in staatsie gelê voor ŉ begrafnismis by die Sint Pieterskerk wat deur 1 miljoen mense, insluitend verskeie staatshoofde, bygewoon is. Benedictus het in 2013 gesê sy fisiese en geestelike gesondheid het hom genoop om die besluit te neem om die eerste pous sedert 1415 te word wat uit die amp tree. Sy pousdom is gekenmerk deur ŉ bakleiery in die Vatikaan en ŉ skandaal oor die seksuele mishandeling van kinders wat die Katolieke Kerk wêreldwyd geskud het. Hy is veroordeel vir ŉ gebrek aan leierskap. Die skandaal oor die mishandeling het sy finale maande oorskadu ná ŉ verdoemende verslag vir die Duitse kerk in Januarie 2022 hom daarvan beskuldig het dat hy persoonlik versuim het om vier priesters in die 1980’s te vervolg. Hy was in daardie stadium aartsbiskop in München. Hy het die bewerings ontken en die Vatikaan het hom verdedig as die eerste pous wat om verskoning gevra het vir die skandale. Hy het self “diep berou” uitgespreek en die slagoffers ontmoet. Hy was 78 toe hy in April 2005 by die gewilde pous Johannes Paulus II oorgeneem het.